b'\n_START_ARTICLE_\nUbikinon\n_START_SECTION_\nSinteza\n_START_PARAGRAPH_\nCoQ10 se sintetizira v telesu. Sinteza vklju\xc4\x8duje tri glavne stopnje: iz tirozina ali fenilalanina poteka sinteza benzokinona; sinteza izoprenske verige poteka s pomo\xc4\x8djo acetilkoencima A preko mevalonatne poti; tretji korak pa je sklopitev teh struktur. Acetil koencim A je udele\xc5\xbeen tako pri sintezi holesterola kot tudi CoQ10. Za sintezo pa so pombni tudi vitamin B6, B12, vitamin C, folna kislina, niacinamid in pantotenska kislina.\n_START_SECTION_\nMetaboli\xc4\x8dne funkcije\n_START_PARAGRAPH_\nPrimarno se nahaja na notranji mitohondrijski membrani, kjer je nujno potreben za produkcijo ATP (ki je potrebna za vse vitalne celi\xc4\x8dne funkcije). V procesu dihalne verige prena\xc5\xa1a elektrone iz flavoproteinov (NADH ali sukcinat) do citokromov preko citokroma b5. _NEWLINE_To funkcijo opravlja tako, da prehaja iz oksidirane oblike (1,4-kinon) do reducirane oblike (1,4-dihidroksibenzen)._NEWLINE_Kompleks I (NADH-dehidrogenaza) katalizira prenos elektronov iz NADH do ubikinona. Od NADH prejme dva elektrona, ki jih odda CoQ10. Hkrati se prenesejo protoni v medmembranski prostor. Prav tako CoQ10 elektrone iz FADH2 odda tudi kompleks II. V naslednjem delu se elektroni prenesejo iz ubikinola na citokrom bc1, kompleks III. Sledi prenos na citokrom c. Iz citokroma c pa sledi prenos elektronov preko kompleksa IV na do O2. Citokromi so proteinski prena\xc5\xa1alci elektronov, imajo prosteti\xc4\x8dno skupino hem, ki lahko v posameznem ciklu sprejme ali odda le po en elektron, medtem ko CoQH2 lahko odda dva elektrona. Ubikinon in ubikinol sta oba prosto gibljiva v membrani in lahko preneseta elektrone iz komleksa I in II do komleksa III. _NEWLINE_Ker vlogo koencima Q10 v telesu dolo\xc4\x8da prav redoks ravnote\xc5\xbeje med ubikinonsko in ubikinolno obliko, nobena od obeh oblik ne more biti obravnavana kot prednostna. Za\xc5\xbeita oblika koencima Qq10 (ubikinon / ubikinol) torej nikakor ne vpliva na funkcijo CoQ10 v telesu, saj takoj po absorpciji ubikinona pride do spontane redukcije, zaradi \xc4\x8desar se CoQ10 v krvni plazmi pojavi prete\xc5\xbeno v reducirani obliki (ne glede na to katera oblika se zau\xc5\xbeijete). V znanstveni literaturi tudi ni nobenih opa\xc5\xbeanj, da bi na u\xc4\x8dinkovitost pretvorbe ubikinona v ubikinol kakorkoli vplivala starost ljudi, niti ne, da bi s starostjo padala tvorba endogenega ubikinola bolj kot ubikinona. Dr\xc5\xbei pa, da obstojajo razli\xc4\x8dne oblike koencima Q10 z razli\xc4\x8dno biorazpolo\xc5\xbeljivostjo, in da s staranjem koncentracija Q10 v nekaterih organih za\xc4\x8dne upadati (Glej poglavje spodaj: Biolo\xc5\xa1ka uporabnost).\n_START_SECTION_\nKoencim Q10 kot antioksidant\n_START_PARAGRAPH_\nUgotovljeno je bilo, da sodeluje CoQ10 pri oksidoredukcijskih reakcijah tudi v drugih celi\xc4\x8dnih membranah, npr. lizosomih, Golgijevem aparatu, itd. V mitohondijih in lizosomih sodeluje pri prenosu protonov preko membrane, pri \xc4\x8demer se tvori protonski gradient. Prisotnost visokih koncentracij kinola(reducirana oblika kinona) v vseh membranah predstavlja osnovo za antioksidativno delovanje preko direktne reakcije z radikali ali preko regeneracije tokoferola in askorbata. _NEWLINE_CoQ10 je v membranah lociran v bli\xc5\xbeini nesaturiranih lipidnih verig, kjer deluje kot primarni lovilec radikalov. \xc5\xa0e bolj pomembna pa je prisotnost  encimov v vseh membranah, ki reducirajo kinonski radikal, ki nastane v reakcijah z lipidnimi ali oksidnimi radikali. Znani so vsaj trije taki encimi. To so: NADH citokrom b5 reduktaza, NADH/NADPH oksidoreduktaza in NADPH koencim Q reduktaza. V mitohondrijih lahko NADH in sukcinat dehindrogenaza zadr\xc5\xbeujeta CoQ10 delno reduciran.\n_START_SECTION_\nPorazdelitev v telesu\n_START_PARAGRAPH_\nNivoji CoQ10 v plazmi so precej ni\xc5\xbeji od vitamina E in C in zelo variirajo v tkivih, kjer pa koncentacije presegajo koncentracije vitamina E. _NEWLINE_Koncentracija ubikinona je najve\xc4\x8dja v organih z visokimi stopnjami metabolizma; to so srce, ledvica, jetra; kjer deluje kot prena\xc5\xa1alec energije._NEWLINE_V ko\xc5\xbei je koncentracija ubikinona relativno nizka, v epidermisu je desetkrat vi\xc5\xa1ja kot pa v dermisu. Dokazana je bilo, da se ubikinon nane\xc5\xa1en topikalno absorbira._NEWLINE_\xc4\x8clovek je sposoben ob pravilni prehrani sintetizirati dovolj CoQ10, vendar pa za\xc4\x8dne kmalu po 30 letu endogena raven CoQ10 upadati. Nizke koncentracije so na\xc5\xa1li pri bolnih ali starej\xc5\xa1ih ljudeh. Ni \xc5\xa1e jasno kako je kontrolirana distribucija CoQ10 po telesu. V organih z normalno sintetsko sposobnostjo  so opazili saturacijski plato in dodatki koencima ne vplivajo na pove\xc4\x8danje tega nivoja (razen v jetrih in vranici). _NEWLINE_Dodatki CoQ10 morajo vsebovati vi\xc5\xa1je koncentracije, \xc4\x8de \xc5\xbeelimo dose\xc4\x8di neki terapevtski efekt. Le teh s hrano ne moremo dobiti. Normalne vrednosti v krvi so okrog 1\xc2\xa0\xc2\xb5g/mL . Da bi vplivali na zvi\xc5\xa1anje te koncentracije je potrebno dodajati vsaj 100\xc2\xa0mg/dan, kar pove\xc4\x8da koncentracije v krvi na okoli 2\xc2\xa0\xc2\xb5g/mL ali \xc5\xa1e ve\xc4\x8d. Taka koncentracija pa \xc5\xbee lahko ima terapevtske u\xc4\x8dinke, kar ka\xc5\xbee na to, da so potrebne visoke doze v krvi, za dostavo CoQ10 v \xc5\xbeelena tkiva. Obi\xc4\x8dajno so doze vi\xc5\xa1je od 100\xc2\xa0mg/d razdeljene na dve ali tri doze skozi dan.\n_START_SECTION_\nNevrodegenerativne bolezni\n_START_PARAGRAPH_\nOksidativne po\xc5\xa1kodbe in neprimerno delovanje mitohondrijev je zna\xc4\x8dilno za Parkinsonovo bolezen, Alzheimerjevo bolezen in Friedreichovo ataksijo. Predklini\xc4\x8dna \xc5\xa1tudija na 80 ljudeh (dvojno slepa, randomizirana \xc5\xa1tudija kontrolirana s placebom) je  pokazala, da lahko CoQ10 \xc5\xa1\xc4\x8diti nigrostriatni dopaminergi\xc4\x8dni sistem in velike doze (1200\xc2\xa0mg/dan) CoQ10 skozi 16 mesecev naj bi upo\xc4\x8dasnile napredovanje PB. Neka druga \xc5\xa1tudija z 360\xc2\xa0mg dnevno je prav tako zaznala izbolj\xc5\xa1anje. Vendar pa so potrebne \xc5\xa1e ve\xc4\x8dje \xc5\xa1tudije, ki bodo te izsledeke potrdile in ovrednotile pozitvne u\xc4\x8dinke._NEWLINE_\xc5\xa0tevilne klini\xc4\x8dne \xc5\xa1tudije  CoQ10 v zadnjih letih v glavnem podpirajo njegov nevroprotektiven efekt. Pomembno CoQ10  varuje \xc4\x8dlove\xc5\xa1ke nevroblastomske celice. Pomanjkanje kompleksa I in II v ko\xc5\xbenih fibroblastih pri Parkinsonovi bolezni  se izbolj\xc5\xa1a s CoQ10. Pri Friedrichovi ataksiji s sukcinatom reduciran CoQ10 varuje membranske lipide in kompleks II pred po\xc5\xa1kodbo \xc5\xbeeleza v homogenatu \xc4\x8dlove\xc5\xa1kega srca in vitro. MitoQ (koencim z usmerjeno mitohondrijsko tar\xc4\x8do) prepre\xc4\x8duje celi\xc4\x8dno smrt  fibroblastov pri pacientih s Friedrichovo ataksijo, ki se zdravijo z butionin sulfoksimom (tj.inhibitorjem biosinteze glutationa), ki povzro\xc4\x8da smrt fibroblastov._NEWLINE_V neki \xc5\xa1tudiji so ugotovili, da pri zdravih \xc5\xbeivalih peroralna administracija CoQ10 povi\xc5\xa1a vrednosti koencima v mo\xc5\xbeganih starej\xc5\xa1ih \xc5\xbeivali, medtem ko nima vpliva na  vrednosti CoQ10 pri mladih \xc5\xbeivalih. Dvanajst-mese\xc4\x8dnim podganam so dajali 200\xc2\xa0mg/kg CoQ10 dnevno 1 do 2 meseca ter pri\xc5\xa1li do rezultatov 30-40% pove\xc4\x8danja mitohondrijske   koncentracije  CoQ10  (ve\xc4\x8d CoQ10 kot CoQ9) v skorji mo\xc5\xbeganov. Te pove\xc4\x8dane vrednosti so primerljive z vrednostmi koencima pri zdravih 2-3 mesece starih podgan. Podobno so hranili dve leti stare podgane en mesec in pri\xc5\xa1li do 10% pove\xc4\x8danja mo\xc5\xbeganskih vrednosti. V tej isti \xc5\xa1tudiji so pri desetih \xc5\xbeivalih, ki so jim dajali 3-nitropropionsko kislino opazili zmanj\xc5\xa1anje striatalnih lezij za 90% v skupini, ki je prejemala CoQ10, za razliko od skupine, ki ni prejemala koencima ob hkratnem prejemanju 3-nitropropionske kisline (tj.modelni mitohondrijski inhibitor, ki povzro\xc4\x8di selektivno nevrodegeneracijo v mo\xc5\xbeganih). _NEWLINE_V \xc5\xa1tudiji Beal-a (s skupino) so prikazali, da pri eno leto starih mi\xc5\xa1ih, ki so jim predhodno 4 tedne dajali  CoQ10, koencim varuje pred iz\xc4\x8drpanjem dopamina in izgubo nevronov z  MPTP (tj.nevrotoksin, ki povzro\xc4\x8da trajne simptome Parkinsonove bolezni).  \xc5\xa0tudija Cleren-a (s skupino) je pokazala, da v kroni\xc4\x8dnem MPTP modelu oralna administracija CoQ10 varuje pred iz\xc4\x8drpanjem dopamina, izgubo nevronov v substanci nigri in razvoj agregatov alfa sinukleina. V neki nedavni \xc5\xa1tudiji pa so \xc5\xbeeleli ugotoviti tudi ali ima  koadministracija kreatina in koencima Q10 dodaten vpliv pri \xc5\xbeivalskih modelih na nevrodegenerativne bolezni. Dodaten nevroprotektiven efekt so opazovali v MPTP modelu in pa pri podganah, zdravljenih z 3-nitropropionsko kislino.Kombinacijska terapija je signifikantno zmanj\xc5\xa1ala lipidno peroksidacijo in alfa-sinuklein akumulacijo v SNpc (substanca nigra kompakta) pri MPTP modelnih mi\xc5\xa1ih ter zmanj\xc5\xa1ala lipidno peroksidacijo in oksidativne po\xc5\xa1kodbe DNA v striatumu pri podganah z 3-nitropropionskim modelom._NEWLINE_V neki \xc5\xa1tudiji pri starih transgenih mi\xc5\xa1ih, ki v pove\xc4\x8dani meri izkazujejo ekspresijo transmembranskega proteina presenelina (pri Alzheimerjevi bolezni pride do mutacije tega proteina), je zdravljenje s CoQ10 1200\xc2\xa0mg na dan, 60 dni izkazalo delno zmanj\xc5\xa1anje prevelike produkcije A beta (tj.glavna sestavina amiloidnih plakov v mo\xc5\xbeganih pri pacientih z Alzheimerjevo boleznijo) in intracelularnih A beta kortikalnih ostankov. \xc5\xa0tudija Kipiani-ja s sodelavci je ugotovila, da je administracija CoQ10 pri transgenih mi\xc5\xa1ih, v okviru modela z Alzheimerjevo boleznijo, dokazala varovanje proti plakom in izgubo spomina. _NEWLINE_Pri  izvedenih \xc5\xa1tudijah je tudi problem prevesti ugotovitve, dobljene na \xc5\xbeivalskih modelih, v uporabo za zdravljenje nevrodegenerativnih bolezni pri \xc4\x8dloveku. Mo\xc5\xbeno je tudi, da odziv na zdravljenje s CoQ10 ne variira le med razli\xc4\x8dnimi nevrodegenerativnimi boleznimi, ampak tudi med njihovimi podtipi. Zato so potrebne nadaljnjje \xc5\xa1tudije na ve\xc4\x8djih vzorcih. Tudi samo terapevtsko obmo\xc4\x8dje CoQ10 je lahko mnogo ve\xc4\x8dje od tistih, do sedaj prou\xc4\x8devanih. Posebej, ker \xc5\xa1e ne poznamo biorazpolo\xc5\xbeljivosti peroralnega koencima v centralnem \xc5\xbeiv\xc4\x8dnem sistemu pri \xc4\x8dloveku. Odmerki v najbolj obetavnih \xc5\xbeivalskih \xc5\xa1tudijah so bili v deset-tiso\xc4\x8d miligramskem obmo\xc4\x8dju na dan. Vendar pa so v \xc5\xa1tudiji Feranta, kjer so pove\xc4\x8devali odmerke koencima, dolo\xc4\x8dili serumski plato pri 2400\xc2\xa0mg koencima na dan, kar nakazuje, da ve\xc4\x8dje doze niso smiselne. Vseeno pa je potrebno izvesti ve\xc4\x8d \xc5\xa1tudij z odmerki, ve\xc4\x8djimi od 2000\xc2\xa0mg. (29)\n_START_SECTION_\nKardiovaskularne bolezni\n_START_PARAGRAPH_\nPrve raziskave, ki so poro\xc4\x8dale o pomanjkanju CoQ10 v sr\xc4\x8dni mi\xc5\xa1ici pacientov s kardiovaskularnimi obolenji, so bile iz leta 1970 in leta 1980 so bile tudi potrjene. Starim podganam, ki so jim dodajali CoQ10, se je signifikantno pove\xc4\x8dala koncentracija CoQ10 v levem ventriklu in te \xc5\xbeivali so bile bolje za\xc5\xa1\xc4\x8ditene proti po\xc5\xa1kodbam zaradi oksidativnega stresa. Prav tako je dokazano, da dodatki CoQ10 \xc5\xa1\xc4\x8ditijo pred po\xc5\xa1kodbami, ki nastanejo pri ishemiji-reperfuziji.\n_START_SECTION_\nAngina pektoris\n_START_PARAGRAPH_\nVe\xc4\x8d manj\xc5\xa1ih  \xc5\xa1tudij je pokazalo, da CoQ10 \xc5\xa1\xc4\x8diti ishemi\xc4\x8dno sr\xc4\x8dno mi\xc5\xa1ico pri pacientih s stabilno angino pektoris. Doze 150\xe2\x80\x93600\xc2\xa0mg na dan so v primerjavi s placebom signifikantno podalj\xc5\xa1ale \xc4\x8das telesne vadbe, vendar pa vsaj v eni \xc5\xa1tudiji simptomi angine in uporaba nitratov niso bili zmanj\xc5\xa1ani. _NEWLINE_V teh primerih terapija vklju\xc4\x8duje dodatke CoQ10, prav tako pa tudi u\xc5\xbeivanje folne kisline ali vitamine B-skupine, ki signifikantno pove\xc4\x8dajo biosintezo ubikinona v organizmu. Za oceno pomanjkanja CoQ10 in u\xc4\x8dinkovitosti dodatkov je potrebno dolo\xc4\x8diti koncentracije ubikinona v organizmu. Za to je potrebno uporabiti zelo selektivno in ob\xc4\x8dutljivo metodo, npr. HPLC z UV detekcijo.\n_START_SECTION_\nMiokardni infarkte\n_START_PARAGRAPH_\n\xc5\xa0tudija: randomizirana, s placebom kontrolirana, vklju\xc4\x8denih je bilo 144 ljudi (71 v skupini, ki je prejemala placebo in 73 v skupini, ki je prejemala CoQ10). Prejemali so 120\xc2\xa0mg CoQ10 na dan 28 dni. Pre\xc5\xbeiveli so miokardni infarkt. Po enem letu je bilo v skupini, ki je prejemala CoQ10 signifikantno zmanj\xc5\xa1anje sr\xc4\x8dno\xc5\xbeilnih dogodkov, vklju\xc4\x8dno z miokardnim infarktom in smrtjo. Terapija se je izkazala kot u\xc4\x8dinkovita tudi pri ventrikularnih aritmijah.\n_START_SECTION_\nKroni\xc4\x8dno sr\xc4\x8dno popu\xc5\xa1\xc4\x8danje\n_START_PARAGRAPH_\nLjudje s kroni\xc4\x8dnim sr\xc4\x8dnim popu\xc5\xa1\xc4\x8danjem imajo zni\xc5\xbeane koncentracije koencima Q10 (CoQ10). \xc5\xa0tevilne \xc5\xa1tudije poro\xc4\x8dajo o klini\xc4\x8dno ugotovljenih koristih prejemanja CoQ10 (50\xe2\x80\x93100\xc2\xa0mg/dan) pri kongestivnem sr\xc4\x8dnem popu\xc5\xa1\xc4\x8danju, kadar ga dodamo terpiji, ki jo pacient \xc5\xbee ima predpisano. Nekatere \xc5\xa1tudije pa tega niso potrdile._NEWLINE_Primer: \xc5\xa0tudija na 23 pacientih s kroni\xc4\x8dnim sr\xc4\x8dnim popu\xc5\xa1\xc4\x8danjem. Kontrolna skupina je prejemala 100\xc2\xa0mg CoQ10 4 tedne. VO2 in od endotelija odvisna dilatacija brahialne arterije sta se signifikantno pove\xc4\x8dala v primerjavi s placebom, tako v skupini, ki je trenirala in v skupini, ki je prejemala CoQ10. Jemanje CoQ10 hkrati s treningom je \xc5\xa1e pove\xc4\x8dalo koncentracijo CoQ10 v krvi. Stranskih u\xc4\x8dinkov niso opazili. _NEWLINE_Peroralni CoQ10 je izbolj\xc5\xa1al funkcionalno kapaciteto, endotelijsko funkcijo in LV kontraktilnost brez kakr\xc5\xa1nihkoli stranskih u\xc4\x8dinkov._NEWLINE_Obstaja kar nekaj \xc5\xa1tudij, vendar je povsod malo preiskovancev. Veliko \xc5\xa1tudij je pokazalo izbolj\xc5\xa1anje v razli\xc4\x8dnih klini\xc4\x8dnih parametrih vklju\xc4\x8dno s pogostostjo hospitalizacije, dispnejo in edemi. Vendar pa imajo ti rezultati manj\xc5\xa1o mo\xc4\x8d (le v 2 od 14 \xc5\xa1tudij je bilo ve\xc4\x8d kot 25 preiskovancev). Od novej\xc5\xa1ih \xc5\xa1tudij dve nista potrdili nikakr\xc5\xa1ne razlike s placebo skupino pri dozah CoQ10 100\xc2\xa0mg in 200\xc2\xa0mg/dan.\n_START_SECTION_\nHipertenzija\n_START_PARAGRAPH_\nUgotovili so blago zni\xc5\xbeanje sistoli\xc4\x8dnega in diastoli\xc4\x8dnega tlaka pri terapiji s CoQ10 (30\xe2\x80\x9390\xc2\xa0mg dnevno). Vendar je \xc5\xa1lo za nekontrolirane \xc5\xa1tudije, ki so vklju\xc4\x8devale malo preiskovancev._NEWLINE_Nekateri manj\xc5\xa1i klini\xc4\x8dni testi ka\xc5\xbeejo, da lahko z dodatkom koencima Q10 (CoQ10) zni\xc5\xbeamo povi\xc5\xa1an krvni tlak pri hipertenzivnih pacientih (zni\xc5\xbeata se tako sistoli\xc4\x8dni, kot tudi diastoli\xc4\x8dni krvni tlak)._NEWLINE_Mnogi strokovnjaki so mnenja, da bi lahko z dodatkom CoQ10 zmanj\xc5\xa1ali potrebo po jemanju ve\xc4\x8d antihipertenzivov hkrati, k \xc4\x8demur so primorani nekateri pacienti. S tem bi zmanj\xc5\xa1ali \xc5\xa1tevilo in mo\xc4\x8d ne\xc5\xbeelenih u\xc4\x8dinkov. Natan\xc4\x8den mehanizem delovanja CoQ10 za zni\xc5\xbeanje krvnega tlaka \xc5\xa1e ni poznan, vendar predvidevajo, da zni\xc5\xbeuje periferni upor z ohranjanjem du\xc5\xa1ikovega oksida, ki spro\xc5\xa1\xc4\x8da arterije in s tem zni\xc5\xbeuje krvni tlak. Na to naj bi vplival s svojimi antioksidativnimi lastnostmi._NEWLINE_Yamagami (s skupino) je preiskoval 20 pacientov s hipertenzijo in nizko ravnjo CoQ10. 12 tednov so dnevno dobivali 100\xc2\xa0mg CoQ10 ali placebo. Pacienti so nadaljevali z nespremenjenim jemanjem antihipertenzivov, kot so jih uporabljali \xc5\xbee pred za\xc4\x8detkom raziskave. Po 12 tednih, se je koncentracija CoQ10 v skupini, kjer so dobivali zdravilo ve\xc4\x8d kot dvakrat pove\xc4\x8dala (iz 0,704 na 1,597 \xce\xbcg/mL). V tej skupini se je statisti\xc4\x8dno pomembno zni\xc5\xbeal sistoli\xc4\x8dni krvni tlak (iz 167 na 148\xc2\xa0mmHg). V skupini, ki je prejemala placebo, se je le ta zni\xc5\xbeal iz 168 na 164\xc2\xa0mmHg. Zaklju\xc4\x8dki raziskave so bili, da dodatek CoQ10 zni\xc5\xbea krvni tlak pri pacientih, ki imajo zni\xc5\xbeano koncentracijo CoQ10._NEWLINE_Digiesi (s skupino) je preiskoval 18 pacientov s primarno hipertenzijo, ki so 10 tednov dobivali dnevno 100\xc2\xa0mg CoQ10 ali placebo. Po 10 tednih pacienti 2 tedna niso prejemali terapije, nakar sta se skupini zamenjali in nadaljevali \xc5\xa1e 10 tednov. Pacientom, ki so dobivali CoQ10 se je statisti\xc4\x8dno pomembno zni\xc5\xbeal sistoli\xc4\x8dni in diastoli\xc4\x8dni krvni tlak. Antihipertenzijski u\xc4\x8dinek se je za\xc4\x8del kazati v 3. oz. 4. tednu in je trajal v \xc4\x8dasu terapije. U\xc4\x8dinki so zbledeli po 7 do 10 dneh po prenehanju terapije._NEWLINE_Langsjoen (s skupino) je prou\xc4\x8deval 109 pacientov s primarno hipertenzijo. Doza CoQ10 je bila prilagojena pacientu, glede na njegov odziv. Pri vsakem so hoteli dose\xc4\x8di koncentracijo vi\xc5\xa1jo od 2,0 \xce\xbcg/mL. Povpre\xc4\x8dna doza je bila 225\xc2\xa0mg na dan. Pacientom sta se statisti\xc4\x8dno pomembno zni\xc5\xbeala tako sistoli\xc4\x8dni, kot tudi diastoli\xc4\x8dni krvni tlak. 37% pacientov je lahko prenehalo jemati eno antihipertenzijsko zdravilo, 11% je lahko prenehalo jemati 2 antihipertenzijski zdravili, 4% pacientov je opustilo 3 antihipertenzijska zdravila, 46% pacientov je ohranilo vsa zdravila, 3% pacientov pa je moralo pose\xc4\x8di po dodatnem antihipertenzivu.\n_START_SECTION_\nSladkorna bolezen\n_START_PARAGRAPH_\n\xc5\xa0tudija: 74 pacientov s sladkorno boleznijo tipa 2 je bilo udele\xc5\xbeenih v randomizirano, dvojno slepo \xc5\xa1tudijo, kontrolirano s placebom. Prejemali so 100\xc2\xa0mg CoQ10 dvakrat na dan 12 tednov. V plazmi so zaznali trikratno povi\xc5\xa1anje koncentracije CoQ10. Glede na izmerjen glikiran Hb, so pri\xc5\xa1li do ugotovitev, da CoQ10 izbolj\xc5\xa1a glikemi\xc4\x8dno kontrolo. Nekatere \xc5\xa1tudije pa tega niso potrdile._NEWLINE_Nekatere raziskave so pokazale, da dodatno u\xc5\xbeivanje CoQ10 pri sladkornih bolnikih zni\xc5\xbea nivo sladkorja v krvi za 20 do 30\xc2\xa0%(prejemali so 120\xc2\xa0mg/dan). Rezultati so se pokazali po 2 do 18 tednih rednega u\xc5\xbeivanja CoQ10 v obliki prehrambenih dopolnil.\n_START_SECTION_\nRAK\n_START_PARAGRAPH_\nPregled 35 relevantnih \xc4\x8dlankov, ki so zajemali 37 raziskav. Kvaliteta raziskav je precej variirala. Niso na\xc5\xa1li dokazov o u\xc4\x8dinkovitosti CoQ10 pri prepre\xc4\x8devanju ali zdravljenju raka. Podatki so omejeni._NEWLINE_Obstajajo poro\xc4\x8dila, da naj bi imel CoQ10 potencirajo\xc4\x8di u\xc4\x8dinek na makrofage, kar naj bi vplivalo na ve\xc4\x8dje pre\xc5\xbeivetje.\n_START_SECTION_\nAstma\n_START_PARAGRAPH_\nV posameznih \xc5\xa1tudijah so odkrili pozitiven vpliv na astmo zaradi \xc4\x8desar so lahko zmanj\xc5\xa1ali kortikoidne odmerke pri pacientih z bronhialno astmo ob hkratni uporabi CoQ10.\n_START_SECTION_\nTelesna vzdr\xc5\xbeljivost\n_START_PARAGRAPH_\nKontrolirana \xc5\xa1tudija, ki je preu\xc4\x8devala vpliv CoQ10 na telesno vzdr\xc5\xbeljivost, ni pokazala pozitivnega u\xc4\x8dinka. Uporabljali so doze 1\xc2\xa0mg/kg/dan.\n_START_SECTION_\nMitohondrijske motnje\n_START_PARAGRAPH_\nObstajajo poro\xc4\x8dila o primerih, ko se je CoQ10 izkazal kot u\xc4\x8dinkovit pri pacientih z mitohondrijskimi motnjami. Najmo\xc4\x8dnej\xc5\xa1i dokazi so iz \xc5\xa1tudij na \xc5\xbeivalih. Peroralna aplikacija je vplivala neuroprotektivno pri lezijah, ki so nastale zaradi mitohondrijskih toksinov. CoQ10 je pri mi\xc5\xa1ih prav tako deloval za\xc5\xa1\xc4\x8ditno pred 1-metil-1,2,3,6-tetrahidropiridinom (MPTP).\n_START_SECTION_\nMialgija\n_START_PARAGRAPH_\nNekateri testi so pokazali, da lahko z dodatkom CoQ10 prepre\xc4\x8dimo ali omilimo s statini povzro\xc4\x8deno mialgijo, saj statini zni\xc5\xbeajo serumsko koncentracijo CoQ10, kar naj bi bil tudi vzrok bole\xc4\x8din v mi\xc5\xa1icah._NEWLINE_Caso (s skupino) je na 32 pacientih prou\xc4\x8deval vpliv CoQ10 na zmanj\xc5\xa1anje s statini povzro\xc4\x8dene mialgije. V dvojno slepi \xc5\xa1tudiji so pacienti 30 dni dobivali ali CoQ10 ali vitamin E. Pred za\xc4\x8detkom \xc5\xa1tudije, je bila intenzivnost mi\xc5\xa1i\xc4\x8dnih bole\xc4\x8din podobna v obeh skupinah. Po 30 dnevih terapije, se je pacientom v skupini, ki je dobivala CoQ10 mo\xc4\x8dno zni\xc5\xbeala mi\xc5\xa1i\xc4\x8dna bole\xc4\x8dina. V skupini, ki je dobivala vitamin E ni bilo sprememb v zaznavanju mi\xc5\xa1i\xc4\x8dne bole\xc4\x8dine. Druga \xc5\xa1tudija, ki jo je izvedel Young (s skupino) na 44 pacientih, kjer so pacienti dobivali ali 200\xc2\xa0mg CoQ10 na dan ali pa placebo ni pokazala bistvenih razlik med obema skupinama. Mo\xc5\xbeno je, da CoQ10 vpliva na zmanj\xc5\xa1anje s statini povzro\xc4\x8dene mialgije, vendar bodo potrebne \xc5\xa1e dodatne \xc5\xa1tudije za potrditev u\xc4\x8dinkovitosti.\n_START_SECTION_\nStatini\n_START_PARAGRAPH_\nVpra\xc5\xa1anje ostaja ali jemanje zdravil, ki zni\xc5\xbeujejo holesterol v krvi (inhibitorji 3-hidroksi-3-metilglutaril koencim A (HMG-CoA) (statini)), zni\xc5\xbeuje koncentracijo CoQ10 in ali morajo pacienti, ki jemljejo statine, jemati tudi nadomestke CoQ10. Kajti pri sintezi CoQ10 sodeluje HMG-CoA reduktaza. Mnoge raziskave so pokazale zmanj\xc5\xa1anje vsebnosti CoQ10 v plazmi pri osebah, ki so jih zdravili z inhibitorji HMG-CoA reduktaze, ni pa \xc5\xa1e jasno, ali terapija z inhibitorji HMG-CoA reduktaze zmanj\xc5\xa1a vsebnost CoQ10 v tkivih pri ljudeh. Na tem podro\xc4\x8dju so potrebne \xc5\xa1e nadaljnjje raziskave._NEWLINE_Statini inhibirajo sintezo holesterola tako, da zni\xc5\xbeujejo proizvodnjo mevalonata v telesu, ki pa je prekurzor tako holesterola, kot tudi CoQ10. Zaradi tega se zni\xc5\xbea tudi koncentracija CoQ10.\n_START_SECTION_\nVpliv na mo\xc4\x8d srca in metabolizem energije med vadbo\n_START_PARAGRAPH_\nV raziskavo, ki sta jo izvedla Aisong Zheng in Toshio Moritani je bilo vklju\xc4\x8denih 11 zdravih mo\xc5\xa1kih \xc5\xa1tudentov, ki ne kadijo. Nih\xc4\x8de od preiskovancev ni jemal nobenih zdravil in bilo jim je naro\xc4\x8deno, da dan pred meritvijo ne smejo u\xc5\xbeivati alkoholnih pija\xc4\x8d ali pija\xc4\x8d, ki bi vsebovale kofein. 10 ur pred meritvami, pa sploh niso smeli zau\xc5\xbeiti teko\xc4\x8dine ali hrane. Da bi se izognili vplivom dnevnega ritma, so bile vse meritve izvedene med 8.30 in 11.00 uro dopoldan.  Meritve so izvedli 5 minut pred, oz. 30 in 60 minut po zau\xc5\xbeitju CoQ10 ali placeba. Nato je preiskovanec za\xc4\x8del z 10 minutno vadbo pri 30% utripu sr\xc4\x8dne rezerve. Intenzivnost vadbe je bila merjena preko sr\xc4\x8dnega utripa. Med vadbo so se meritve izvajale neprekinjeno. Preiskovancem so spremljali EKG in izmenjavo plinov.  Frekvenca sr\xc4\x8dnega utripa ni bila spremenjena niti med mirovanjem, niti v obdobju vadbe. Prav tako ni bilo opaznih sprememb med obema skupinama pri sr\xc4\x8dni mo\xc4\x8di med mirovanjem, se je pa le ta ob\xc4\x8dutno pove\xc4\x8dala v skupini, ki je dobivala CoQ10 med vadbo v primerjavi s skupino, ki je dobivala placebo. Iz tega lahko sklepamo, da dodatek CoQ10 pove\xc4\x8da avtonomno \xc5\xbeiv\xc4\x8dno aktivnost. Med aktivnostjo se je pri skupini, ki je dobivala CoQ10 pove\xc4\x8dala tudi oksidacija ma\xc5\xa1\xc4\x8dob. Pri tej skupini pa so izmerili zni\xc5\xbean koeficient izmenjave plinov. Mehanizem za te efekte \xc5\xa1e ni pojasnjen, vendar pa bi zaradi izbolj\xc5\xa1ane lipolize lahko uporabljali CoQ10 pri zdravljenju posameznikov s hiperlipidemijo ali debelostjo._NEWLINE_Te spremembe so verjetno posledica izbolj\xc5\xa1anega izkoristka kisika v perifernih tkivih, kar se ka\xc5\xbee v pove\xc4\x8danem metabolizmu ma\xc5\xa1\xc4\x8dob._NEWLINE_Ker ima CoQ10 klju\xc4\x8dno vlogo pri aerobni proizvodnji energije ima verjetno koncentracija CoQ10 v serumu pomemben vpliv na delujo\xc4\x8de mi\xc5\xa1ice._NEWLINE_Rezultat te raziskave je, da dodatek CoQ10 pove\xc4\x8da oksidacijo ma\xc5\xa1\xc4\x8dob, s pove\xc4\x8dano aktivnostjo avtonomnega \xc5\xbeiv\xc4\x8devja.\n_START_SECTION_\nKontraindikacije, stranski u\xc4\x8dinki in interakcije\n_START_PARAGRAPH_\nNi nekih absolutnih kontraindikacij, ni pa podatkov o uporabi med nose\xc4\x8dnostjo, dojenjem ali pri majhnih otrocih. Zato se ga je v tem \xc4\x8dasu najbolje izogniti. Stranski u\xc4\x8dinki so redki. Lahko pride do blagih gastrointestinalnih te\xc5\xbeav vendar v manj kot 1%. Mo\xc5\xbene bi bile interakcije z varfarinom \xe2\x80\x93 zmanj\xc5\xa1ano antikoagulativno delovanje. Pri\xc5\xa1lo naj bi do zni\xc5\xbeanja INR, kar je bilo ugotovljeno v posameznih primerih. Posameznik, ki jemlje varfarin, naj ne bi u\xc5\xbeival dodatkov CoQ10 brez posvetovanja z zdravnikom, ki mu je predpisal antikoagulativno terapijo. _NEWLINE_Prav tako je priporo\xc4\x8dljivo spremljanje pacientov s sladkorno boleznijo, zaradi potencialnih hipoglikemi\xc4\x8dnih u\xc4\x8dinkov CoQ10.\n_START_SECTION_\nBiolo\xc5\xa1ka uporabnost\n_START_PARAGRAPH_\nBiolo\xc5\xa1ka uporabnost CoQ10 je omejena. Privzem poteka v krvi, krvnih \xc5\xbeilah, jetrih in vranici, v drugih organih pa ve\xc4\x8dinoma ne. Zanimivo pa je, da je privzem mo\xc4\x8dno pove\xc4\x8dan, kadar pride do pomanjkanja. V primeru hudega pomanjkanja CoQ10, ki je posledica napak pri encimih, so mi\xc5\xa1i\xc4\x8dne in organske funkcije drasti\xc4\x8dno izbolj\xc5\xa1ane z dodatki CoQ10, kar ka\xc5\xbee na ve\xc4\x8dji privzem v tkiva v tem primeru. Torej naj bi bil privzem odvisen od stopnje pomanjkanja v tkivih. To razmi\xc5\xa1ljanje potrjujejo opa\xc5\xbeanja, ko se je pri starej\xc5\xa1ih podganah (pri mlaj\xc5\xa1ih pa ne), ki so 2 meseca prejemale CoQ10 (per os) pove\xc4\x8dala koncentracija CoQ10 v mi\xc5\xa1icah in mo\xc5\xbeganih. Obstajajo tudi dokazi, da se koncentracije ob jemanju dodatkov pove\xc4\x8dajo v srcu pri pacientih, ki imajo sr\xc4\x8dno popu\xc5\xa1\xc4\x8danje ali kardiomiopatije. Ob peroralni uporabi, se CoQ10 reducira do ubikinola, vstopi v cirkulacijo z lipoproteini in lahko pride do privzema v tkiva. Indijanci naj bi imeli ni\xc5\xbeje bazne koncentracije CoQ10 v serumu, kar naj bi bilo zaradi vegetarijanskega na\xc4\x8dina prehranjevanja._NEWLINE_Stanja kjer je koncentracija CoQ10 v tkivih pove\xc4\x8dana so: oksidativni stres povzro\xc4\x8den z velikimi telesnimi obremenitvami \xe2\x80\x93 kar pove\xc4\x8da biosintezo ubikinona; medtem pa ko pri staranju koncentracija upade.\n_START_SECTION_\nCoQ10 v razli\xc4\x8dnih oblikah\n_START_PARAGRAPH_\nSolubilizacija: Biolo\xc5\xa1ka uporabnost je odvisna od oblike. Znanstveni pregled biorazpolo\xc5\xbeljivosti razli\xc4\x8dnih oblik koencima Q10 je dosegljiv tudi v slovenski znanstveni literaturi._NEWLINE_\xc5\xa0tudija je primerjala razlike med 4 standardnimi pripravki, ki so na trgu - s solubilizirano obliko CoQ10 (Solu Q10). Farmakokineti\xc4\x8dne parametre so ocenili pri 54 zdravih prostovoljcih po enkratnem in ve\xc4\x8dkaratnih odmerkih 60\xc2\xa0mg CoQ10 v obdobju 14 dni. Pri solubilizatih je pri\xc5\xa1lo do hitrej\xc5\xa1ega zvi\xc5\xa1anja koncentracije v primerjavi z oljno disperzijo in kristalini\xc4\x8dno obliko CoQ10, kar je povzro\xc4\x8dilo ve\xc4\x8djo povr\xc5\xa1ino pod krivuljo med 0 in 4 h. Ni pa bilo signifikantne razlike v maksimalni plazemski koncentraciji, tmax in povr\xc5\xa1ini pod krivuljo med 0 in 12 h. Dolgotrajno spremljanje plazemskih koncentracij je pokazalo, da je najbolj\xc5\xa1e rezultate dosegala solubilizirana oblika._NEWLINE_Emulzija in oljni pripravki: Cilj: primerjava serumskih koncentracij dveh razli\xc4\x8dnih preparatov s CoQ10. 20 zdravih posameznikov je prejemalo 300\xc2\xa0mg CoQ10 na dan \xe2\x80\x93 vsak pripravek 7 dni (vmes je bilo 21 dnevni presledek \xe2\x80\x93 wash out period). \xc5\xa0lo je za dvojno slepo \xc5\xa1tudijo. Vzeli so jim vzorce krvi \xe2\x80\x93 pred jemanjem CoQ10, po 24 urah in po 7 dneh. Po jemanju obeh pripravkov so koncentracije v plazmi po 24 urah in po 7 dneh signifikantno porasle. Ni bilo signifikantnih razlik med oljnim pripravkom in emulzijo._NEWLINE_Oljne kapsule in koencim v kristalini\xc4\x8dni obliki: Randomizirana, dvojno slepa, s placebom kontrolirana \xc5\xa1tudija 60 zdravih mo\xc5\xa1kih starosti med 18 in 55 let. Prejemali so CoQ10 v razli\xc4\x8dnih oblikah \xe2\x80\x93 mehke oljne kapsule CoQ10 (Myoqinon 100\xc2\xa0mg, Pharma Nord, Denmark) ali kapsule napolnjene s koencimom v kristalini\xc4\x8dni obliki in placebo. Koncentracije CoQ10 v serumu so se signifikantno zvi\xc5\xa1ale v primerjavi s placebo skupino (3-10 krat). CoQ10 razopljen v oljnem matriksu je bil bolj u\xc4\x8dinkovit kot enaka koli\xc4\x8dina kristalini\xc4\x8dnega CoQ10. 200\xc2\xa0mg v olju raztopljenega CoQ10 je povzro\xc4\x8dila vi\xc5\xa1ji porast koncentracij v serumu kot 100\xc2\xa0mg._NEWLINE_Preverjali so serumske koncentracije  CoQ10 pri zdravih mo\xc5\xa1kih, ki so prejemali 30\xc2\xa0mg ali 100\xc2\xa0mg CoQ10 ali placebo kot eno dozo dnevno dva meseca. Izvedli so randomizirano, dvojno slepo, s placebom kontrolirano \xc5\xa1tudijo. Dodatki 30\xc2\xa0mg koencima so vplivali na povi\xc5\xa1anje serumskih koncentracij za 0.55\xc2\xa0mg/l; 100\xc2\xa0mg CoQ10 pa za 1,36\xc2\xa0mg/l._NEWLINE_Pred leti je bila na Kemijskem in\xc5\xa1titutu v Ljubljani patentirana nova solubilizirana oblika koencima Q10, ki jo za globalno tr\xc5\xbei\xc5\xa1\xc4\x8de proizvaja dru\xc5\xbeba Valens Int. d.o.o.. Solubilizacija lipofilnih snovi je pogosta strategija za pove\xc4\x8devanje njihove absorpcije v telesu. Pristopi za dosego tega cilja so v praksi zelo razli\xc4\x8dni, npr. izdelava razli\xc4\x8dnih inkluzijskih kompleksov, tvorba micel, idr. Slednja strategija je bila za pove\xc4\x8devanje biodostopnosti koencima Q10 prvi\xc4\x8d uporabljena leta 1997, ko je Chopra s sodelavci na zdravih prostovoljcih pokazal, da je biodostopnost testirane solubilizirane oblike CoQ10 za 90% ve\xc4\x8dja od biodostopnosti kristalini\xc4\x8dnega CoQ10. Uspe\xc5\xa1nost tega pristopa se je pokazala tudi pri vodotopnem kompleksu koencima Q10 in \xce\xb2-ciklodekstrina, ki ga je razvil Kemijski in\xc5\xa1titut (Q10Vital, Quvital). Vodotopnost je v tem primeru posledica specifi\xc4\x8dne strukture \xce\xb2-ciklodekstrina, ki ima hidrofobno notranjost, v katero se ujame molekula CoQ10, in precej bolj hidrofilno zunanjost. Po razpadu kompleksa pod vplivom \xc5\xbeelod\xc4\x8dnega soka, s \xc4\x8dimer se sprostijo posamezne molekule CoQ10 za absorpcijo, pa se \xce\xb2-ciklodekstrin izlo\xc4\x8di iz organizma v nespremenjeni obliki. Ta derivat \xc5\xa1kroba se tudi sicer pogosto uporablja v farmaciji za solubilizacijo lipofilnih susbstanc ter stabilizacijo. Pove\xc4\x8dano biodostopnost vodotopnega Q10CD napram mehkim kapsulam z oljno suspenzijo je najprej pokazala \xc5\xa1tudija na psih, kasneje pa je bilo to potrjeno tudi na zdravih ljudeh. Rezultati slednje \xc5\xa1tudije so pokazali, da je biodostopnost testirane vodotopne oblike Q10CD v povpre\xc4\x8dju na ravni 220% biodostopnosti referen\xc4\x8dnih oljnih kapsul. \xc5\xbdal zaradi izkazane dobre biodostopnosti nekaterih vodotopnih oblik CoQ10 vse pogosteje prihaja do zlorab tega termina. Nekateri proizvajalci tako svoje proizvode zavajujo\xc4\x8de ozna\xc4\x8dujejo kot vodotopne in jim pripisujejo pove\xc4\x8dano absorpcijo CoQ10, \xc4\x8deprav tak\xc5\xa1nih lastnosti dejansko ne izkazujejo. Primeri tak\xc5\xa1nih oblik, ki v vodi ve\xc4\x8dinoma tvorijo bolj ali manj stabilne suspenzije, so razli\xc4\x8dne zmesi, v katerih je npr. u\xc4\x8dinkovina adsorbirana na trden matriks (npr. na SiO2 ali celulozo).\n_START_SECTION_\nUbikinon in ubikinol\n_START_PARAGRAPH_\nVlogo koencima Q10 v telesu dolo\xc4\x8da redoks ravnote\xc5\xbeje med ubikinonsko in ubikinolno obliko, nobena od obeh oblik ne more biti obravnavana kot prednostna. Ker vlogo koencima Q10 v telesu dolo\xc4\x8da prav redoks ravnote\xc5\xbeje med ubikinonsko in ubikinolno obliko, nobena od obeh oblik ne more biti obravnavana kot prednostna. Za\xc5\xbeita oblika koencima Qq10 (ubikinon / ubikinol) torej nikakor ne vpliva na funkcijo CoQ10 v telesu, saj takoj po absorpciji ubikinona pride do spontane redukcije, zaradi \xc4\x8desar se CoQ10 v krvni plazmi pojavi prete\xc5\xbeno v reducirani obliki.\n_START_SECTION_\nKoencim Q10 nane\xc5\xa1en na ko\xc5\xbeo\n_START_PARAGRAPH_\nNivoji CoQ10 v ko\xc5\xbei so nizki pri otrocih, dose\xc5\xbeejo maksimum okoli 20-30 leta in potem spet padajo s starostjo. Topikalno nane\xc5\xa1en CoQ10 penetrira v plast \xc5\xbeivih celic v ko\xc5\xbei in zmanj\xc5\xa1a globino gub in  propad epitelnih celic. CoQ10 je prav tako zelo u\xc4\x8dinkovit pri za\xc5\xa1\xc4\x8diti celic (keratinocitov) pred oksidativnimi po\xc5\xa1kodbami DNA, ki so inducirane z ultravijoli\xc4\x8dno svetlobo._NEWLINE_Naredili so poskus s kultiviranjem \xc4\x8dlove\xc5\xa1kih keratinocitov \xe2\x80\x93 ene so tretirali z CoQ10, druge pa ne. Izpostavili so jih vodikovemu peroksidu in ugotovili da je pri\xc5\xa1lo do supresije pove\xc4\x8dane aktivnosti fosfotirozin kinaze. Prav tako so bile zmanj\xc5\xa1ane izgube glutationa. Ubikinon je zmanj\xc5\xa1al z UVA \xc5\xbearki povzro\xc4\x8deno redukcijo mitohondrijskega membranskega potenciala v fibroblast|ih. Signifikantno je upadla oksidativna po\xc5\xa1kodba DNA v keratinocitih._NEWLINE_Ubikinon lahko upo\xc4\x8dasni izgubo hialuronske kisline in vpliva na upo\xc4\x8dasnjeno celi\xc4\x8dno delitev, kar je oboje pokazatelj staranja. Starej\xc5\xa1i fibroblasti in vitro proizvajajo manj glikozaminoglikana in proliferirajo po\xc4\x8dasneje kot mlaj\xc5\xa1i. Dodatek ubikinona pove\xc4\x8da nivo glikozaminoglikana._NEWLINE_Ubikinon prav tako \xc5\xa1\xc4\x8diti pred degradacijo kolagena ki ga inducirajo UVA \xc5\xbearki. Ubikinon in vitamin E in vitro zmanj\xc5\xa1ata produkcijo kolagenaz, ki je inducirana z UVA \xc5\xbearki in tako zmanj\xc5\xa1ata razgradnjo kolagena. Ubikinon deluje dlje \xc4\x8dasa kot pa vitamin E._NEWLINE_Antioksidantno funkcijo ubikinona v ko\xc5\xbei so in vitro potrdili s sofisticirano ultra-\xc5\xa1ibko fotonsko emisijo (UPE). Mo\xc4\x8dni antioksidanti se ka\xc5\xbeejo z zmanj\xc5\xa1anjem UPE._NEWLINE_U\xc4\x8dinkovitost ubikinola pri upo\xc4\x8dasnitvi staranja ko\xc5\xbee s svetlobo (photoaging) so preu\xc4\x8devali s klini\xc4\x8dnimi \xc5\xa1tudijami. Kremo z 0,3% ubikinola so aplicirali na eno polovico obraza, na drugo pa placebo in sicer enkrat na dan skozi obdobje \xc5\xa1estih mesecev. Kvantitativna mikrotopografija je pokazala 27% redukcijo globine gub.'